Susanne Clemensen (CD), 1999-12-02:
Da CD's socialordfører ikke kan være til stede her i dag, vil jeg fremføre CD's synspunkter på hendes vegne.
Jeg vil gerne starte med at takke Kristeligt Folkeparti for at rejse den her forespørgselsdebat, for børnefamiliernes vilkår er naturligvis også noget, der ligger CD på sinde.
Vi mener faktisk, at der med aftalerne om finansloven for år 2000 er opnået gode resultater på det her område, om end det måske ikke lige er sket på den måde, som Kristeligt Folkeparti kunne ønske sig. Lad mig fremhæve et par ting fra finanslovaftalen:
Det er lykkedes CD at få en forbedring for børnefamilierne ind via hjemmeservice
, så man i tilknytning til en anden hjemmeserviceydelse kan få hentet sine børn i daginstitutionen.
Det lyder måske ikke af så meget, men for CD er det vigtigt, fordi vi mener
, at dér, hvor et af de største problemer ligger, netop er i den travle hverdag og ikke i, hvor mange feriedage eller omsorgsdage den enkelte familie har.
Den her nye ydelse forestiller vi os typisk vil aflaste travle børnefamilier på en ugentlig arbejdsdag, hvor der arbejdes ud over almindelig arbejdstid.
Derudover har vi fået afsat 350 mio. kr. over 4 år til forsøg med en helhedsskole.
Det er vores klare overbevisning, at hvis børnene får en mere sammenhængende og mindre stresset dagligdag, vil familielivet også nyde godt af det.
Det er jo ingen hemmelighed, at vi har verdensrekord i børnepasning og europæisk bundrekord i undervisningstid, og det ønsker vi også at ændre for børnenes skyld.
Vi tror, at helhedsskolen er det, der skal til for at få elever uden de helt store boglige lyster til at føle, at de får andet end nederlag i den danske folkeskole, fordi det i helhedsskolens fleksible ramme vil være muligt i langt højere grad end i en kort, koncentreret skoledag at realisere intentionerne bag begrebet undervisningsdifferentiering og give alle børn muligheder og udfordringer, der svarer til deres forudsætninger og behov.
Vi kan heldigvis konstatere, at Danmarks Lærerforening roser finanslovens aftale om forsøg med helhedsskole, som er indgået mellem regeringen, CD og SF, men vi håber naturligvis også på velvillig opbakning fra alle folkeskolelovens forligspartier.
Endelig skal der via satspuljen bl.a. iværksættes en undersøgelse, der skal belyse kvinders arbejds- og familieliv, som CD har foreslået.
Formålet er, at vi skal finde ud af, hvordan vi kan begrænse kvinders overhyppighed med hensyn til udstødning fra arbejdsmarkedet - altså hvad der skal til for at fremme kvinders arbejdsevne og trivsel - og desuden udvikle nogle redskaber, som arbejdspladserne kan bruge i samarbejde med kvinderne og arbejdsmarkedets parter.
Det mener vi også et et skridt i retning af at skabe bedre muligheder for sammenhæng mellem arbejds- og familieliv for børnefamilierne.
CD mener, at det er umuligt at holde familie- og arbejdsmarkedspolitik adskilt.
De to ting kan ikke løsrives fra hinanden, og lovgivningen må tage mest muligt hensyn til begge parter.
Når jeg siger, at de to ting ikke kan holdes adskilt, mener jeg dermed også, at man ikke kan sætte familiepolitikken over arbejdsmarkedspolitikken.
Vi skal være meget påpasselige med ikke at indføre regler, der har store omkostninger for arbejdsgiverne. Hvis det sker, opnår vi blot, at småbørnsforældre og kvinder i særdeleshed får det svært på arbejdsmarkedet, og derved gør vi dem i realiteten blot en bjørnetjeneste.
Den manglende tid i hverdagen er nok i virkeligheden det største problem, og derfor mener vi i CD heller ikke, at det nødvendigvis er yderligere orlov, omsorgsdage eller en sjette ferieuge, der skal til, for at familier og børn kan få bedre tid med og til hinanden.
Men i stedet for en udvidelse af orlovsordningerne tror vi altså mere på tanken om et mere fleksibelt arbejdsmarked, hvor man på arbejdspladsen giver mulighed for mere fleksibel arbejdstid og arbejdstilrettelæggelse, f.eks. med mulighed for at arbejde hjemme nogle dage eller møde senere nogle dage og gå
senere hjem andre dage
Det stiller naturligvis også krav til indretningen af de kommunale daginstitutionstilbud, hvad angår åbningstider og betaling.
Samtidig tror jeg, at indkøb via Internettet og muligheden for at få varerne bragt hjem for et mindre beløb samt alle de andre muligheder, som Internettet i fremtiden vil give os, vil gøre hverdagen lettere.
Når CD er medforslagsstiller til dette forslag til vedtagelse sammen med Socialdemokratiet og De Radikale skyldes det, at vi ikke kan være uenige i at prioritere den sociale indsats over for de vanskeligst stillede børn og unge og deres familier, og at vi jo også kan konstatere, at der er afsat betydelige beløb til at gennemføre en målrettet indsats
Det er derfor, vi står som medforslagsstillere til forslaget til vedtagelse.